Sherlock Holmes

Sherlock Holmes je fiktívna literárna postava detektíva, ktorá sa prvýkrát objavila v roku 1887 v románe Štúdia v červenom. Vymyslel ho škótsky spisovateľ sir Arthur Conan Doyle, ktorý o ňom napísal 4 romány a 56 poviedok. Ako inšpirácia mu poslúžila osoba doktora Josepha Bella. Po Štúdii v červenom publikoval Doyle román Podpis štyroch (The Sign of Four, 1890) a potom niekoľko poviedok, ktoré neskôr zaradil do zbierky Dobrodružstvá Sherlocka Holmesa. V roku 1902 vydal román Pes baskervillský (The Hound of the Baskervilles), ktorý sa stal najznámejším Holmesovým dobrodružstvom.

Charakteristika
Sherlock Holmes je jeden z najslávnejších fiktívnych detektívov na svete. Mal brata Mycrofta. Býval na Baker Street 221b v Londýne s doktorom Watsonom. Neskôr sa Watson od neho odsťahoval k manželke Mary Morstanovej. Holmes mal všestranné záujmy, napr. hru na husliach, chemické pokusy, streľbu z revolvera a box. Podľa Watsona bol 180 cm vysoký, chudý, mal prenikavé oči a tenký orlí nos. Známy je tiež svojou fajkou a cestovnou čiapkou s dvomi šiltmi. Jeho úhlavný nepriateľ bol profesor Moriarty. Ten sa objavil v príbehoch Posledný problém (1893) a Údolie hrôzy (1915).

 Sherlock Holmes vo filme 
William Gillette (1853 – 1937) bol prvý herec, ktorý preslávil postavu Sherlocka Holmesa. V priebehu svojej kariéry stvárnil rolu slávneho detektíva pravdepodobne 1400-krát.

Prvým farebným filmom o Holmesovi bol Pes baskervillský (1959) v réžii Terenca Fishera.

Známym predstaviteľom Sherlocka Holmesa je aj Jeremy Brett, ktorý detektíva stvárnil v mnohých televíznych epizódach v seriáli Sherlock Holmes natáčanom v rokoch 1984 – 1994.

Najnovším Holmesom vo filme je Robert Downey Jr. vo filmoch režiséra Guya Ritchieho Sherlock Holmes z roku 2009 a Sherlock Holmes: Hra tieňov z roku 2011.

Televízia BBC uviedla v roku 2010 svoj vlastný seriál Sherlock, ktorý známeho detektíva preniesol do súčasnej doby. Holmesa stvárňuje Benedict Cumberbatch, Watsona Martin Freeman. Seriál má trinásť 90-minútových epizód. Scenárista seriálu Mark Gatiss vyjadril nádej, že k seriálu vyjde aj film.

 Knihy so Sherlockom Holmesom 
 Štúdia v červenom (1887)
 Podpis štyroch (1890)
 Dobrodružstvá Sherlocka Holmesa (1891)
 Spomienky na Sherlocka Holmesa (1892)
 Pes baskervillský (1902)
 Návrat Sherlocka Holmesa (1904)
 Údolie hrôzy (1915)
 Posledné vystúpenie (1917)
 Z archívu Sherlocka Holmesa (1927)

 Iné projekty 


Kategória:Fiktívni detektívi
Kategória:Fiktívni špióni
Kategória:Filmové postavy